21:1 Nainappa makkeda PUWANGNGE lao ri Musa, “Wéréngngi tau Israélié iyaé peraturang-peraturangngé:
21:2 Rékko melliko séddi ata bangsamu muto, harusu’i mappallaungekko enneng taung ittana. Ri laleng taung mapitué harusu’i ripaleppe sibawa dé’ naparellu tiwi aga-aga.
21:3 Akkalarapanna dé’pa nakawing wettunna mancaji atammu, dé’ nawedding maccowé bainéna wettunna massu. Iyakiya akkalarapanna purani kawing wettunna mancaji atammu, weddingngi maccowé silaong aléna.
21:4 Rékko puwanna pakawingngi sibawa séddi makkunrai, nainappa lolongeng ana’, iyaro bainéna silaong ana’na iyanaritu appunnangenna puwanna, sibawa dé’ nawedding maccowé silaong iyaro ataé wettunna ripamaradéka.
21:5 Iyakiya akkalarapanna iyaro ataé napannessai makkedaé naéloriwi bainéna, ana’-ana’na sibawa puwanna, enrengngé dé’ namaélo ripamaradéka,
21:6 harusu’i puwanna tiwii ri onrong assompangngé. Kuwaro risuroi iyaro ataé tettong sanré ri tange’é iyaré’ga ri alliri tange onrong assompangngé, naharusu’i puwanna teddoi daucculinna iyaro ataé. Namancajina atanna gangka maténa.
21:7 Rékko séddié makkunrai Ibrani ribalu selaku ata ri ambo’na, iyaro makkunraié dé’ naripamaradéka rékko labe’ni enneng taung, jaji silaingeng sibawa ata worowané.
21:8 Rékko dé’ napésennangiwi puwanna iya manniya’é kawingiwi, harusu’i ribalu paimeng lao ri tomatowanna. Iyaro makkunraié dé’ nawedding ribalu lao ri tau laingngé saba’ purani rigau’ dé naadélé ri puwanna iya dé’é narupaiwi jancinna.
21:9 Rékko séddié tau melli ata makkunrai untu’ napasiyalangngi ana’na, iyaro ata makkunraié harusu’i nagaukeng pada-pada ana’na muto.
21:10 Rékko iyaro ana’ worowané kawingngi paimeng, tette’i mappunnai kewajibang untu’ mpéréngngi inanré sibawa pakéyang enrengngé sininna ha’é pada-pada biyasaé lao ri bainéna bunge’é.
21:11 Rékko dé’ narupaiwi iyaro kewajibangngé, harusu’i napamaradéka iyaro bainéna tettarima dowi pakkamaja.”
21:12 “Nigi-nigi munrui tau laingngé gangka maté, harusu’i rihukkung maté.
21:13 Iyakiya rékko dé’ nattungkaiwi munrui sibawa dé’ nakkattaiwi mpunoi, weddingngi lari lao riséddié onrong iya Ujellokengngékko matu, na kuwaniro lolongeng allinrungeng.
21:14 Iyakiya rékko séddié tau ménré’i pellana sibawa nattungka mpunoi tau laingngé, nainappa lari lao ri mézba-Ku untu’ lolongeng allinrungeng, iyaro tauwé harusu’i riyala polé ri mézbaé sibawa rihukkung maté.
21:15 Nigi-nigi munrui ambo’na iyaré’ga indo’na harusu’i rihukkung maté.
21:16 Nigi-nigi culi’i séddié tau, harusu’i rihukkung maté, aga purani nabalu iyaro tauwé iyaré’ga engka mupi ri bolana.
21:17 Nigi-nigi tanroiwi ambo’na iyaré’ga indo’na, harusu’i rihukkung maté.
21:18 Rékko ri laleng séuwaé allagang séddié tau munrui tau laingngé sibawa batu iyaré’ga pajjagguru’na, iyakiya dé’ naunoi, dé’ nawedding rihukkung. Rékko iyaro tau naunrué harusu’i léwu nasaba pakkunrunaro,
21:19 iyakiya rimunri naulléi moto’ sibawa joppa paimeng sibawa tekkeng, tau iya munruéngngiro harusu’i jampangiwi narapi majjappa sibawa sulléiwi aroginna ri wettu malasana.
21:20 Nigi-nigi munrui atanna worowané iyaré’ga makkunraié angkanna matteru maté iyaro ataé, harusu’i rihukkung.
21:21 Iyakiya rékko iyaro ataé dé’ namaté ri laleng siessoé iyaré’ga duwangngessoé, iyaro puwanna dé’ narihukkung. Aroging iya napéneddingiyé nasaba ateddéngengngi atannaro mancajiwi pahukkungenna.
21:22 Rékko siyagangngaré tau worowané mattengngang mallaga na sala séddinna ri yelle’na mennang loi séddié makkunrai mattampu angkanna alaungeng, iyakiya dé’ namapeddi ri bagiyang laingngé, iyaro tauwé harusu’i makkamaja denda singngéga natuntu’é lakkainna sibawa nasitujuiyé haking-hakingngé.
21:23 Iyakiya rékko iyaro makkunraié maladde’i lona, pahukkungenna untu’ iyaro jaé iyanaritu nyawa risulléi nyawa,
21:24 mata risulléi mata, isi risulléi isi, lima risulléi lima, ajé risulléi ajé,
21:25 lo risulléi lo, lo nanré api risulléi lo nanré api, boro risulléi boro.
21:26 Nigi-nigi munrui matanna atanna angkanna buta, harusu’i napamaradéka iyaro ataé selaku pakkamaja untu’ matanna.
21:27 Rékko séddié tau munrui atanna gangkanna polo isinna, iyaro ataé harusu’i ripamaradéka selaku pakkamaja untu’ isinnaro.”
21:28 “Rékko séddié saping lai tanru’i séddié tau gangka maté, iyaro sapingngé harusu’i riyuno sibawa rigenrung batu, na jukuna dé’ nawedding riyanré, iyakiya punnana dé’ narihukkung matu.
21:29 Rékko iyaro saping laié mappunnaiwi abiyasang mattanru, na purani riparéngngerangi puwanna, iyakiya dé’ najagaiwi iyaro olokolo’é, nainappa iyaro saping laié natanru’i tauwé gangka maté, iyaro olokolo’é harusu’i riyuno sibawa rigenrung batu sibawa puwanna harusu towi rihukkung maté.
21:30 Iyakiya rékko iyaro punna sapingngé ripalaloi wajai, harusu’i nawaja siyaga égana iya natuntu’é untu’ wajai nyawana.
21:31 Rékko iyaro naunoé séddiwi ana’ worowané iyaré’ga makkunrai, nakenna towi iyaro peraturangngé.
21:32 Rékko iyaro naunoé séddiwi ata worowané iyaré’ga makkunrai, iyaro puwanna sapingngé harusu’i nawaja telluppulo dowi péra’ lao ri puwanna ataéro, sibawa iyaro saping laié harusu’i rigenrung batu gangka maté.
21:33 Nigi-nigi malaiwi pattongkona séddié bujung, iyaré’ga kali bujung na dé’ natongkoi, nasempé séddi saping lai iyaré’ga kaleddé ri lalenna,
21:34 iyaro punna bujungngé harusu’i makkamaja passullé aroging lao ri punna olokolo’éro, iyakiya weddingngi nala olokolo iya matéénnaro untu’ aléna.
21:35 Rékko saping lainna séddié tau mpunoi saping lainna tau laingngé, iya duwa punnana harusu’i balu’i iyaro olokolo iya tuwoé mupa nainappa nabagé dowina. Harusu towi mennang nabagé jukuna olokolo iya matéénnaro.
21:36 Iyakiya rékko pura naissenni makkedaé iyaro saping laié mappunnaiwi abiyasang mattanru, na iyaro punnana dé’ najagaiwi, harusu’i nasulléi sibawa saping lai iya tuwoé mupa, sibawa weddingngi nala iyaro olokolo matéénna untu’ aléna.”
Assureng 21
21:1 Nainappa makkeda PUWANGNGE lao ri Musa, “Wéréngngi tau Israélié iyaé peraturang-peraturangngé:
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn ita_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn